b'\n_START_ARTICLE_\nFragmoplastas\n_START_PARAGRAPH_\nFragmoplastas (angl. phragmoplast) \xe2\x80\x93 augalin\xc4\x97s l\xc4\x85stel\xc4\x97s darinys, susidarantis v\xc4\x97lyvoje augalin\xc4\x97s l\xc4\x85stel\xc4\x97s citokinez\xc4\x97je. Jis veikia kaip pastoliai, ant kuri\xc5\xb3 sumontuojama skiriamoji plok\xc5\xa1tel\xc4\x97 (angl. cell plate), o po to susiformuoja nauj\xc4\x85 l\xc4\x85stel\xc4\x97s sienel\xc4\x97, skirianti dukterines l\xc4\x85steles._NEWLINE_Fragmoplastas sudaromas i\xc5\xa1 mikrovamzdeli\xc5\xb3, aktino gij\xc5\xb3 ir endoplazminio tinklo element\xc5\xb3, kurie anafaz\xc4\x97s ir telofaz\xc4\x97s metu sudaro dvi s\xc4\x85rankas, statmenas b\xc5\xabsimai naujai skiriamajai sienelei. Prad\xc5\xbeioje jie yra statin\xc4\x97s pavidalo ir susidaro i\xc5\xa1 dalijimosi verpst\xc4\x97s tarp naujai susidariusi\xc5\xb3 dukterini\xc5\xb3 branduoli\xc5\xb3, kol apie juos naujai susimontuoja branduoli\xc5\xb3 apvalkalai. Skiriamoji plok\xc5\xa1tel\xc4\x97 prad\xc5\xbeioje formuojasi kaip diskas dviej\xc5\xb3 fragmoplasto pusi\xc5\xb3. Kai nauja l\xc4\x85stel\xc4\x97s sienel\xc4\x97s med\xc5\xbeiaga yra atgabenama ir prijungiama prie did\xc4\x97jan\xc4\x8dios skiriamosios plok\xc5\xa1tel\xc4\x97s kra\xc5\xa1to, centre fragmoplasto mikrovamzdeliai yra i\xc5\xa1ardomi ir ir sumontuojami ties plok\xc5\xa1tel\xc4\x97s kra\xc5\xa1tais. Taip skiriamoji plok\xc5\xa1tel\xc4\x97 ir fragmoplastas slenka link l\xc4\x85stel\xc4\x97s periferijos, kol pasiekia atsiskirian\xc4\x8di\xc5\xb3 l\xc4\x85steli\xc5\xb3 \xc5\xa1onines sieneles. Jei l\xc4\x85stel\xc4\x97je buvo fragmosoma, besiformuojantys fragmoplastas ir skiriamoji plok\xc5\xa1tel\xc4\x97 prasiskverbia per fragmosomos u\xc5\xbeimt\xc4\x85 viet\xc4\x85. Buvusios motinin\xc4\x97s l\xc4\x85stel\xc4\x97s \xc5\xa1onin\xc4\x99 sienel\xc4\x99 jie pasiekia tiksliai toje vietoje, kurioje prie\xc5\xa1 tai buvo ikiprofazin\xc4\x97 juosta (angl. preprophase band)._NEWLINE_Mikrovamzdeliai ir aktino gijos fragmoplaste veikia kaip kreipiamosios, kuriomis keliauja p\xc5\xabslel\xc4\x97s su l\xc4\x85stel\xc4\x97s sienel\xc4\x97s \xc5\xbealiava did\xc4\x97jan\xc4\x8diai skiriamajai plok\xc5\xa1telei. Gali b\xc5\xabti, kad aktino gijos galb\xc5\xabt susijusios su fragmoplasto orientavimu \xc4\xaf t\xc4\x85 sienel\xc4\x97s viet\xc4\x85, kur l\xc4\x85stelei pradedant dalintis buvo ikiprofazin\xc4\x97 juosta. Kol skiriamoji plok\xc5\xa1tel\xc4\x97 auga, lygiojo endoplazminio tinklo segmentai lieka joje \xc4\xafsipyn\xc4\x99, o v\xc4\x97liau tose vietose susidaro seserines l\xc4\x85steles jungian\xc4\x8dios plazmodezmos._NEWLINE_Fragmoplastai egzistuoja samanose, induo\xc4\x8diuose ir kai kuriuose dumbliuose. Dalis dumbli\xc5\xb3 citokinez\xc4\x97je turi pana\xc5\xa1\xc5\xb3 mikrovamzdelin\xc4\xaf darin\xc4\xaf fikoplast\xc4\x85.'